Razie la Șcheia. Sute de persoane și mașini verificate, zeci de amenzi și permise reținute în doar cîteva ore
Având în vedere situația operativă complexă existentă pe raza comunei Șcheia, Poliția Municipiului Suceava a organizat în data de 07.03.2024 o razie cu efective mărite pentru a se asigura un climat optim de siguranță publică pentru cetățeni, protejarea patrimoniului acestora, prevenirea și combaterea abandonului și absenteismului școlar, prevenirea delicvenței juvenile și victimizării minorilor, precum și pentru siguranța traficului rutier. Totodată, s-a avut în vedere creșterea vizibilității elementului polițienesc în stradă pentru prevenirea și combaterea infracționalității și implicit pentru a genera un efect preventiv general. În acțiune au fost angrenați 35 de polițiști din cadrul Poliției Municipiului Suceava și structurile subordonate sprijiniți de lucrători din cadrul I.P.J. Suceava: Serviciul de Ordine Publică, Serviciul Cabinet – Compartimentul de Analiză și Prevenire a Criminalității, Biroul Siguranță Școlară, precum și jandarmi din cadrul I.J.J. Suceava. Totodată au participat 2 lucrători din cadrul Direcției de Asistență Socială și Protecția Copilului Suceava și 2 specialiști din cadrul Primăriei Șcheia .
Dispozitivul de acțiune a fost concentrat pe raza satului Șcheia în zona cătunului locuit de familii cu posiblități financiare reduse și risc victimal crescut, cât și pe principalele artere de circulație din localitate, din zona școlilor și a unităților de alimentație publică.
În cadrul acțiunii au fost legitimate și verificate 536 de persoane și au fost controlate 473 de autovehicule, fiind testați cu aparatele etilotest și drugtest 164 de șoferi. Polițiștii au efectuat verificări pe linia sistemelor de pază și pe linia respectării prevederilor Legii 333/2003 la 8 obiective și unități economice. În cadrul acțiunii, pentru neregulile și abaterile constatate au fost aplicate 53 de sancțiuni contravenționale în valoare totală de 25.635 lei. De asemenea, în cadrul acțiunilor pe linie de creștere a gradului de siguranță rutieră în zona școlilor și unităților de alimentație publică au fost retrase 18 certificate de înmatriculare și a fost reținut un permis de conducere. Au fost constatate în flagrant și 2 infracțiuni. Tot în cadrul acțiunii, a fost clarificată situația unei persoane cu identitate necunoscută, născută în luna octombrie 2006 (conform declarației părinților), pentru care reprezentanții legali nu au făcut până în prezent demersurile în vederea eliberării certificatului de naștere și implici,t nici pentru eliberarea cărții de identitate, urmând ca reprezentanții Primăriei Comunei Șcheia (compartimentul de stare civilă) să finalizeze procedura legală pentru stabilirea cu exactitate a datei și locului nașterii, ulterior urmând să se procedeze la emiterea certificatului de naștere. Astfel de acţiuni vor continua şi în perioada următoare, scopul fiind acela de reducere a gradului de abandon şi absenteism şcolar, în subsidiar urmărindu-se reducerea riscului infracţional şi victimal al tinerilor și creșterea gradului de siguranță publică în comunitate.